生日和謝愛山長句
作者：文天祥
朝代：宋

paragraphs: 寓形落落大塊間，噓吸一氣自往還。
桑弧未了男子事，何能局促甘囚山。
昔年此日作初度，賓客如雲劇歡舞。
今年避影却閉門，捧觴自壽白頭母。
故人憶我能遠來，虹光滿袖生瓊瑰。
一杯相屬慰岑寂，使我發笑愁顔開。
簸揚且聽箕張口，丈夫壯氣須衝斗。
夜闌拂劍碧光寒，握手相期出雲表。